ΓΡΑΠΤΗ ΕΡΩΤΗΣΗ E-2652/98

υποβολή: Friedhelm Frischenschlager (ELDR) προς την Επιτροπή

(1 Σεπτεμβρίου 1998)

Θέμα: Πολιτική της ΕΕ για τα ναρκωτικά

Η συζήτηση για τη μελλοντική πολιτική της ΕΕ στον τομέα των ναρκωτικών διεξάγεται σήμερα σε διάφορα επίπεδα και με διάφορα επιχειρήματα. Και η Αυστριακή Προεδρία του Συμβουλίου έχει ασχοληθεί με το ζήτημα αυτό και προτίθεται να το εξετάσει διεξοδικά μεταξύ άλλων και στο πλαίσιο μιας διασκέψεως που θα πραγματοποιηθεί το φθινόπωρο του τρέχοντος έτους στη Βιέννη.

Η αρχαϊκή προσέγγιση του προβλήματος αυτού μέσω της λογικής του νόμου και της τάξεως, χαρακτηριστικό της οποίας είναι η λήψη αποκλειστικώς ποινικών, αστυνομικών και στρατιωτικών μέτρων για την καταπολέμηση των ναρκωτικών, ακόμη και στην περίπτωση των ηπίων ναρκωτικών, φαίνεται ότι απομακρύνεται όλο και περισσότερο από μια σύγχρονη και κατάλληλη για την αντιμετώπιση του προβλήματος πολιτική, η οποία θέτει στο επίκεντρο τη θεραπεία και την ιατρική αντιμετώπιση των ναρκομανών, τη μείωση της εγκληματικότητας που συνδέεται με τη διακίνηση των ναρκωτικών και την καταπολέμηση της φτώχειας στις χώρες παραγωγής τους. Παρόλα αυτά εξακολουθεί να επικρατεί μεγάλη ανασφάλεια σε σχέση με τις συζητήσεις για τη μεταρρύθμιση στον τομέα των ναρκωτικών, η οποία οφείλεται σε μεγάλο βαθμό σε ελλειπή ή και μη αντικειμενική αξιολόγηση της αποτελεσματικότητας της μέχρι τούδε ασκηθείσας πολιτικής.

Έχει άραγε υπόψη της η Επιτροπή μελέτες σχετικά με το πόσα χρήματα δαπανώνται στα επιμέρους κράτη μέλη της ΕΕ για την καταπολέμηση του εμπορίου ναρκωτικών (ήπια/σκληρά ναρκωτικά) από την αστυνομία ή ενδεχομένως από το στρατό; Γνωρίζει παρόμοιες μελέτες για τις ΗΠΑ;

Προκύπτει από τα στοιχεία αυτά ότι υφίσταται μία συνάρτηση μεταξύ των χρημάτων που δαπανώνται για την καταπολέμηση του εμπορίου ναρκωτικών και του αριθμού των ναρκομανών - ως ποσοστό του συνολικού πληθυσμού - ; Είναι άραγε στις χώρες στις οποίες το εμπόριο ναρκωτικών (ήπια/σκληρά ναρκωτικά) αντιμετωπίζεται με αυστηρά αστυνομικά μέτρα η εγκληματικότητα που συνδέεται με τη διακίνηση των ναρκωτικών χαμηλότερη/υψηλότερη από τις άλλες χώρες;

Έχει υπόψη της η Επιτροπή εκθέσεις, μελέτες κ. λπ. σχετικά με τις κοινωνικές επιπτώσεις (ανεργία, κοινωνικός αποκλεισμός, έλλειψη στέγης, AIDS, κ. λπ.) πολιτικών οι οποίες είναι αποκλειστικά ή/και κυρίως προσανατολισμένες στη λήψη αστυνομικών μέτρων για την καταπολέμηση των ναρκωτικών;

Απάντηση της κας Gradin εξ ονόματος της Επιτροπής

(21 Οκτωβρίου 1998)

Η Επιτροπή δεν διαθέτει λεπτομερή στοιχεία για τον προϋπολογισμό που διαθέτουν τα κράτη μέλη για την καταπολέμηση των ναρκωτικών που διεξάγεται από τις αρμόδιες υπηρεσίες τους.

Ωστόσο, το Ευρωπαϊκό παρατηρητήριο για τα ναρκωτικά και την τοξικομανία (OEDT) περιλαμβάνει στο πρόγραμμα εργασίας του 1998-2000 μεταξύ των στόχων προτεραιότητάς του την ανάπτυξη μέσων και μεθοδολογιών που θα επιτρέψουν την καλύτερη εναρμόνιση των δεδομένων που είναι απαραίτητα για την εμβάθυνση των εκτιμήσεων κόστους-αποτελεσματικότητας. Για πρώτη φορά στην ετήσια έκθεση του 1998 για την κατάσταση του φαινομένου των ναρκωτικών στην Ένωση αφιερώνεται νέο κεφάλαιο στην ανάλυση των δημόσιων δαπανών για τα ναρκωτικά. Το OEDT έχει καταρτίσει συγκριτικό πίνακα μεταξύ της Γαλλίας, των Κάτω Χωρών, του Ην. Βασιλείου και των Ην. Εθνών που δείχνει ότι τα κατασταλτικά μέτρα αντιπροσωπεύουν σε αυτές τις τρεις ευρωπαϊκές χώρες 80 % με 68 % του συνόλου των δαπανών έναντι 93 % στις Ην. Πολιτείες και ότι αντίστοιχα τα προληπτικά μέτρα κυμαίνονται από 20 % έως 32 % έναντι 7 %. Οι υπολογισμοί για την καταπολέμηση των ναρκωτικών εκφρασμένοι σε ποσοστά του ΑΕΠ αντιστοιχούν σε κλίμακα από 0,06 % έως 0,09 % στις ευρωπαϊκές χώρες έναντι 0,16 % για τις Ην. Πολιτείες. Τα στοιχεία αυτά πρέπει ωστόσο να εκλαμβάνονται με επιφυλακτικότητα δεδομένου ότι τα βασικά δεδομένα δεν έχουν ακόμη εναρμονιστεί.